Meer bekend oor N4-transitorooftogFoto: Verskaf. Geen verdagtes is nog in hegtenis geneem ná die transitorooftog wat Vrydagaand op die N4 in Silverton tussen Watermeyerstraat en Simon Vermootenweg plaasgevind het nie. Kapt. Ndivhuwo Mulamu, woordvoerder van die Valke, wat nou die ondersoek behartig, het aan Maroela Media bevestig dat die Valke steeds op soek is na ŉ onbekende aantal verdagtes wat in ŉ wit BMW en ŉ groen BMW van die toneel gevlug het. Mulamu kon bevestig dat twee veiligheidswagte van die G4S-voertuig wat aangeval is, gering beseer en na die hospitaal vervoer is vir verdere behandeling. Sy het ook bevestig dat ŉ onbevestigde hoeveelheid kontant tydens die aanval gesteel is. “Die verdagtes het onbekende springstoftoestelle gebruik om die deure van die geldwa oop te blaas,” het Mulamu gesê. ŉ Saak van gewapende roof word ondersoek. Maroela Media het vroeër berig gebruikers het op Twitter gesê daar kon duidelik ŉ ontploffing en vele skote in die omgewing gehoor word. Dié aanval is uitgevoer slegs ŉ dag ná ŉ groep swaar gewapende verdagtes Donderdag op twee geldwaens in Boksburg aan die Oos-Rand toegeslaan het. Agt mense, onder wie twee omstanders, is gewond. Maroela Media het Vrydagoggend berig vyf verdagtes is kort ná die rooftog op die M2-hoofweg deur die Valke vasgetrek.